khistorydata/jeongjo-sjw-relations huggingface dataset:
정조 12년
趙衍德以備邊司言啓曰慶尙監司金光默狀啓批旨狀辭極爲矛盾無以領略此狀啓下廟堂草記回啓事命下矣取見其狀本則以爲卽見右道東堂文科初試入格儒生榜目則三等第七人姓名觸犯肅廟御諱字雖不同音旣相似則儒生之妄錯試官之入錄俱甚駭然儒生姓名榜目狀啓後錄中不敢書錄掌試都事朴猷煥參試官金海府使羅忠佐熊川縣監李之英矇然不察之失令攸司稟處爲辭矣音雖相似字旣不同則古人名字亦多不避往在先朝有以此請改其名而或允或不允則在儒生道理固宜審愼而遐土之人恐不必深責雖以試官言之論罪一款反涉未安而旣請之後不可無罰推考警責其人之單名雙名初不指論泛稱以不敢書錄者狀辭未免糢糊體段亦近屑越該道道臣推考何如傳曰允遐儒不必深責事旣登聞原榜目改名更爲修正上送事分付至於道伯擧措自以爲過於審愼而反不免欠敬狀本中措語字字駭然句句未安付之不審之失爲先從重推考該儒生則只言不敢書榜拔與不拔亦無皁白可乎此一款自本司亦爲各別責諭可也
정조 12년
李時秀以義禁府言啓曰咸鏡監司李崇祜狀啓據刑曹粘目內穩城前府使沈趾賢移本府處之事允下矣沈趾賢今方待命卽爲拿囚之意敢啓傳曰知道
정조 12년
以沈趾賢囚單子傳于李時秀曰保放
정조 12년
李時秀以義禁府言啓曰李光遇杖八十收贖告身追行進奪徒二年定配事照律草記批旨內依此律施行定配則分揀功區別減等事命下矣李光遇定配分揀杖八十收贖告身盡行追奪而無功云矣敢啓傳曰知道
정조 12년
正言朴載淳疏曰伏以臣情勢危蹙屢違嚴命自分廢棄恭俟鐵銊而聖恩天大偏荷覆庇逋慢之誅不加收錄之眷逾隆乃者薇垣除名又下於病歸田廬之日臣負罪叨榮感激忘死擔曳登道不敢爲偃息調治之計者寔出於情理分義之不容自已者也然而臺端一步卽臣鐵限冒沒承當初非可論玆敢復申前懇仰瀆崇嚴伏乞天地父母特垂終始之澤亟賜鐫改之恩焉臣以顚沛之蹤不以官職自居則規警之來詬辱之至何敢有一毫對辯之意而向來鄭昌聖事臨事恇怯當途奔竄難掩十視之目非比三傳之虎而臣之所論不過據實而言初無過中之語則大僚問備之請已是意慮之所不到而至若昌聖對擧之章不思自引之義只肆反詈之說自己手脚不禁慌亂而歸之以傳聞虛實官師規正不念體貌而斷之以街巷口氣何其責人之明而責己之暗也只緣臣之人微言輕致此噂沓其辱臺風而羞淸朝實非細故臣尤何敢一日冒居恬若無故者然乎伏乞聖明亟命選部勿復檢臣於言責之任不勝大願臣之齟齬一言瘡疣百出理宜懲毖唯竢斥退而紀綱所在刑政失當目下慨惋不能終默噫仙寢幸行御路宿治者有司之職也而秋水乍生津艙不完鑾輿臨江龍舟未發則此固前牒之所無而不可使聞於隣國者也雖使方伯守令之臣殫竭心力奔走董督先期整頓十全無虞而萬有涓涔之水浸嚙於尺寸之地猶不敢辭其罪況其初不堅緻於築堤終又稽忽於臨機事事怠慢節節狼狽此其罪豈可以善地薄竄有若微眚細愆而止哉嶺海邊遠不加於此而當於何施臣謂行遣諸臣倂用極邊之竄斷不可已而至於水原府使李祖源旣有都差員之名則揆以常憲豈容倖逭亦施當律宜矣臣無任屛營祈懇之至答曰省疏具悉首陳事何論遠近李祖源伊日道臣狀啓旣不請罪大臣擧條亦無擧論以此觀之道路橋梁各有都差員槪可推知不允爾其勿辭察職
정조 12년
戊申九月十八日巳時上御誠正閣右副承旨入侍時右副承旨李敏輔假注書白慶楷記事官李相璜金祖淳以次進伏訖上曰都承旨入侍出榻敎賤臣承命出與兼都承旨沈豐之偕入進伏上曰雜科初試今幾畢試云耶豐之曰臣姑未能詳知而醫科初試則似於明日內當畢云矣命退承史以次退出
정조 12년
戊申九月十八日午時上御重熙堂右承旨入侍時右承旨趙衍德記事官金孝建尹行任金祖淳以次進伏訖上曰直閣入侍賤臣承命出與直閣鄭大容偕入進伏上曰平安道人才何如大容曰老師熟儒則多赴京試赴於鄕試者率多年少初學故科作謹免妄發矣上曰場屋無亂場之弊乎大容曰不至亂場而大體士習則不淑矣上曰試所何處大容曰監試試邑江東東堂試邑永柔矣上曰實才無遺珠之歎乎大容曰實才則多入格云矣上曰沿路年事何如大容曰田穀則或有不均之處而畓穀則到處豐登伏聞箕伯之言巡道所見擧皆登熟云矣上曰此畿邑何如大容曰畿邑則無前大豐西關亦不害爲小登之年矣上命書傳敎曰史官一員待命騎馬一匹立之命退諸臣以次退出
정조 12년
戊申九月十八日初更上御重熙堂左承旨入侍時左承旨李時秀假注書白慶楷記事官李相璜金祖淳以次進伏訖時秀曰今日都摠府草記中旣請衛將部將拿處則當以何如書入而直書敢啓者大是做錯臣之矇然捧入誠不勝惶恐矣批旨已下元草記雖不得還給當該摠管不可無警推考何如上曰依爲之出擧條命退承史以次退出
정조 12년
兼都承旨沈豐之藥院直左承旨李時秀坐右承旨趙衍德坐直左劃承旨尹行元坐右副承旨金履正坐直同副承旨李敏輔式暇注書金孝建病一員未差假注書李貞運藥直院白慶楷仕直事變假注書金初燮仕
정조 12년
傳于趙衍德曰司謁黃德諄減下代白景采除授
정조 12년
傳于趙衍德曰司謁白景采減下代崔昌祿除授
정조 12년
傳于李時秀曰工房承旨入侍
정조 12년
兵曹口傳政事副司直李洪載
정조 12년
趙衍德啓曰吏曹假郞廳來言承旨有闕政事取稟傳曰當日爲之承旨則前望單子入之待下批牌招察任
정조 12년
有政吏批判書鄭昌順病不進參判洪秉纘進參議曺允大病不進右承旨趙衍德進啓曰判書鄭昌順參議曺允大俱病不來小臣獨政未安何以爲之敢稟傳曰仍爲之以安策爲副校理吳載純爲工曹判書姜鳳瑞爲禮曹正郞宋欽書爲義盈直長金聖準爲興陽縣監李羽晉爲扶安縣監金益喆爲重林察訪金益大爲碧沙察訪
정조 12년
兵批判書李文源頒賞進參判具㢞參議宋瑛病參知柳誼入直進左承旨李時秀進以兪漢寧爲副司直
정조 12년
傳于金履正曰右副承旨入侍
정조 12년
以李魯植李麟臣囚單子傳于李時秀曰附過放送
정조 12년
趙衍德以吏曹言啓曰忠淸道忠州居前縣監金宗煜來告以爲其八代祖贈諡忠愍公䃴延諡來十月初九日定行於忠州地云敢啓傳曰知道
정조 12년
李時秀以兵曹言啓曰今九月二十日文臣朔試射日次而內外中日旣已停止不得爲之之意敢啓傳曰知道李時秀以司僕寺內乘以一二提調意啓曰卽今御乘六望無一可合每當動駕之時臣等惶恐罔措之心姑置勿論其在國體萬萬苟艱前後非不廣求京鄕而尙未得近可者國內之無良馬推此可知曾於使行付送價本於首譯處往貿燕市非止一再而輒致狼狽徒費財力此無他譯官輩未必相馬又未必盡心故也臣等溯考本寺謄錄則使行時定送馬醫司僕極擇貿來備立御乘多有可據之例惟此一路姑未試可今番節使行中使馬醫司僕一人持厚價隨行極力訪求限三四匹貿得以禮單馬及使臣賞馬窠充塡以來則別無弊端庶可入用而首譯輩若不出力周旋隨事指揮則買賣之際不無齟齬之慮勿爲如前慢忽着實擧行之意爲先嚴飭首譯等處馬醫司僕入送時應行事件待批下考例磨鍊何如傳曰允
정조 12년
李時秀以刑曹言啓曰因一所巡廳啓辭去夜二更四點犯夜人朴萬根移送刑曹囚禁依更數收贖放送事命下矣犯夜被捉之人朴萬根爲先嚴囚依更數以笞五十照律收贖後放送之意敢啓傳曰知道
정조 12년
右副承旨金履正疏曰伏以妖逆蠱煽銅闈奄閟穀燧迭遷儀節遽變伏惟聖慈何堪撫時臣民之至痛至冤日遠日甚普徹穹壤仍伏念臣罪深罰酷千里扶櫬冥頑不滅居然外除人理掃盡痛苦偏切不意玆者新除恩命遽加於苫愧餘喘驚惶隕絶惟有涕淚被面顧臣濫第祗是爲親祿仕而釁郵自積爲世所枳將毋顚連自分畢世偏荷聖恩獨勞甄拔每承除旨踰濫是懼至若猥忝鴻臚相惟慶禮恩出記昔特簡雄州使報春輝榮動優老洪私曠絶母子相泣攢手瞻天欲報罔極嗚呼天乎人乎西陲一夕遽驚星海輟謠中堂半月復纏風樹之御痛涓埃未效罪逆尤甚苟延頑縷復廁周行回瞻靑邱鶴馭莫攀祗奉丹誥毛檄無喜悠悠蒼天此何人哉此何人哉孑然孤露餘哀未盡瓢纓結綬何心更爲逖違天陛回閱星霜一謝恩命以伸犬馬之忱固是義分之所不容已者而虛薄之質自罹憂疚疾病侵尋形骸澌鑠委頓床褥無計轉身召牌之下末由承膺情病雖或可哀罪戾實所難逃伏乞聖明俯賜鑑憐特遞臣職仍治臣逋慢之罪以肅朝綱以安私分臣方俟罪有懷必達臣子之至情況我儲君之讎爲昔日寮屬者必欲決死而討復之義尤當如何嘻噫痛矣妖媼之斷乳必有主媒賊醫之用藥明有設計則包藏綢繆梟腸相連賊偉之不滿國言喧籍妖宇之顧瞻鞫案輸款則情節昭著凶心莫掩而薄施編配尙保首領假息三載共戴一天臣民徹天之痛愈久而愈深誓不欲俱生於一息之頃也今此四讎之逆節如此八域之悲憤如此三尺之不容如此惟殿下體天明威俯答輿情特一處分間事耳臣愚死罪竊以爲鬼蜮難測憂疑靡極營獄嚴囚曾有已例若設一犴於各該營獄之中姑先具格堅囚嚴其防限以待用刑之日快正王法斷不可已也冤酷所激戚我聖心固知萬萬惶懍而衷悃如焚疾聲陳討伏願殿下少垂察焉臣無任飮泣祈懇之至答曰省疏具悉勿煩爾其勿辭察職
정조 12년
副司直李洪載疏曰伏以臣猥以無似濫廁周行前後兠攬罔非恩造而邇來叨冒尤屬匪據天曹郞官瀛館東壁世所稱榮塗極選而時月之內歷揚迨遍臣誠撫躬慙懼含恩怵惕無地自容而不意日前喉院寵授之命忽下於奉使在途之際驚惶震懍莫省攸措是何誤恩之愈往而愈隆也魯鈍之姿無所適用衰朽之質不堪驅策而偏蒙佛拭之澤遽從大天之後在臣誠榮矣其於朝家官人之方得無濫觴之嫌乎職名雖蒙恩遞資級尙今自如玆不得不悉暴衷曲仰瀆崇聽伏乞天地父母諒臣苦懇非出飾讓將臣新授恩資亟賜收還焉抑臣自有遭罹以來便成滓穢之蹤間有除命雖不免一二出膺而或因嚴命之不敢逃遁或値閑司之無路呼籲至於今番試士亦自附往役之義則是豈可已而不已哉今忽於爵秩愈進恩寵愈盛之後乃敢抛棄廉隅冒沒貪戀則不唯人之嗤罵其爲放恣無忌當如何哉此臣所以寧伏鐵銊之誅不忍爲冒當之圖者也抑臣又有目下大難安之端臣在湖南時得伏聞右道主試之臣以擧子之文句不滿格至有道臣狀罷之擧臣亦掌試之人也始乃驚顧取考所選試券則優等擧子亦有犯此科者臣不勝悚恧之至主試一也違格同也而彼則以管下獨被道臣之請譴而臣則倖免在朝家綜核之政已極乖當而臣若因其倖逭厭然自揜則其不爲自欺欺天之歸乎玆附自首之義恭俟同罪之勘伏願亟命有司議臣當被之律以重公法焉至若被選試券則旣違程式揆以法例決不可仍置榜中監試初場一等第三人高時德特命拔去俾嚴科規千萬幸甚云云省疏具悉年前大臣擧條未必頒示外方況伊時違格拔去數人亦不過陳試於當年殿試遐儒無怪乎不聞知今番右相筵奏又在於開場日高時德事不允都事不但以此坐罷雖無申禁之朝令豈可混置高等不察甚矣爾則罷職
정조 12년
戊申九月十九日巳時上御重熙堂左承旨入侍時左承旨李時秀記事官金孝建金鳳顯李相璜以次進伏訖上曰政官入來開政乎時秀曰方開政矣上曰有守令窠乎時秀曰興陽縣監今當差出云矣命書傳敎曰秋務方殷此時守令不可等待其勘律拿處守令改差今日政擇差與未下直守令明日辭朝命退諸臣以次退出
정조 12년
戊申九月十九日未時上御重熙堂工房承旨入侍時右承旨趙衍德假注書白慶楷記注官金鳳顯記事官尹行任以次進伏訖上曰有司堂上入侍出榻敎賤臣承命出與有司堂上徐有隣偕入進伏上曰右副承旨入侍出榻敎賤臣承命出與右副承旨金履正偕入進伏上曰承旨草土三年神觀之衰萎何其甚也奉老之行扶櫬而歸予常爲之惻然矣俄者疏辭殆若臺言無乃過乎履正含淚對曰爲今日臣子誓不與此賊共戴一天於一息之頃而況臣曾參僚屬偏蒙恩造者乎愚憤所激言不知裁矣上曰哀毁之餘望望皇皇無處着懷今玆特除寔出於寬慰之道其須移孝爲忠無事辭巽也今日坐直乎履正曰坐直矣命退諸臣以次退出
정조 12년
戊申九月十九日二更上御重熙堂右副承旨入侍時右副承旨金履正假注書白慶楷記事官李相璜金祖淳以次進伏訖上命書傳敎曰備堂尹耆東近日賓對一不進參如以兼管職務有召命始乃强赴寧有如許事體是無異於坐要飭敎此後更或懸病則不知分義也不識道理也國綱所在宜有重勘以此嚴飭命退承史以次退出
정조 12년
兼都承旨沈豐之坐左承旨李時秀坐右承旨趙衍德坐左副承旨尹行元藥院直右副承旨金履正坐直同副承旨李敏輔坐直注書金孝建病一員未差假注書李貞運藥院直白慶楷仕直事變假注書金初燮仕
정조 12년
傳于金履正曰大臣備局堂上引見
정조 12년
刑曹參判前望單子入之柳戇落點
정조 12년
以吏曹參議曺允大牌不進罷職傳旨傳于金履正曰只推
정조 12년
有政吏批判書鄭昌順參判洪秉纘進參議曺允大牌不進同副承旨李敏輔進以李敏佐爲司藝河景世爲軍器主簿申光直爲軍資奉事洪繼善爲興陽縣監
정조 12년
兵批判書李文源點考進參判具㢞參議宋鍈病參知柳誼入直進右副承旨金履正進副司直權噵
정조 12년
備邊司以金魯永爲水原府使
정조 12년
傳于李敏輔曰下直守令留待
정조 12년
傳于金履正曰同副承旨與下直守令入侍
정조 12년
傳于李敏輔曰明日當由逌瞻門展拜該房知悉
정조 12년
李敏輔以弘文館言啓曰新除授修撰申大尹自鄕上來云卽爲牌招察任何如傳曰允
정조 12년
李敏輔以文禧廟營建廳言啓曰本廳堂上行副司直臣尹蓍東與郞廳戶曹正郞臣鄭東敎進詣本廟奉審則廟內外俱無頉處之意敢啓傳曰知道
정조 12년
金履正以兵曹言啓曰今番中旬入格禁軍及標下軍兵等依啓下別單施賞之意敢啓傳曰知道
정조 12년
左議政李性源箚曰伏以臣冒膺匪據宜去不去漫無一事之報效徒積四方之譏議畢竟狼狽可立以俟近日以來重臣臺臣之章左右拶逼應接不暇臣之所論者卽公穀之不先請而或云嶺海猶輕所惜者卽朝體之欠相敬而或云意慮不到尋常規警之言便欲盛氣相加名曰大臣見輕如此彈壓董正尙何論乎且臣於臺臣所請行遣諸臣加律事尤有所萬萬悚蹙者伊日陪扈之班臣爲時任之首一職有曠皆臣之罪況因船艙之疎虞以致鑾蹕之停留事未前有小大憂遑而臣乃憒憒隨後始旣董飭不早末又論責不嚴使臺臣憂紀綱而慨刑政此實臣之罪也至於隋城倅卽臣至親若有罪倖逭則臣之循私屈法之罪益無所逃當律之施臣當先之矣噫臣情私窮苦疾病癃痼索然空殼萬念如灰簿書猶患不能世道顧何可論公然偪仄公無一分裨益私有百端憂畏唯有早自引退還臣拙分以保生成之澤以圖塵剎之報而已伏乞天地父母俯賜鑑諒亟解臣相職仍勘臣前後罪戾以嚴邦憲以安私分不勝幸甚云云答曰省箚具悉卿懇前江留疏語豈有別意臺臣所論亦何必深看卿之引以爲己嫌千萬過中千萬不當安心入來仍參賓對仍傳曰此批答遣史官傳諭
정조 12년
戊申九月二十日未時上御重熙堂右承旨入侍時右承旨趙衍德記事官金孝建尹行任金祖淳以次進伏訖上命書傳敎曰下直守令留待又命書榻敎曰刑曹參判前望單子入之待下批牌招察任命退諸臣以次退出
정조 12년
戊申九月二十日酉時上御誠正閣同副承旨與下直守令入侍時同副承旨李敏輔假注書白慶楷記注官金鳳顯記事官金祖淳刑曹參判柳戇水原府使金魯永興陽縣監洪繼善以次進伏訖上曰下直守令進前各奏職姓名可也魯永進前奏上曰卿若如刑參時所爲則可謂善矣何必更勉乎何日交龜而何日赴任乎魯永曰今夜交龜明日赴任而趁再明日還上來爲計矣上曰如是則窘束莫甚交龜後留於城外再明日參班後下去可也繼善進前奏上曰誰族也繼善曰別無顯族而鐵山府使臣洪繼哲之弟也上曰下去須善爲之也上命戇進前敎曰久後見之矣戇曰感涕之外更無仰違者矣上曰卿之孤直予深嘉尙今玆秋曹特除諒爲世道之波蕩賴卿以正風俗也其須益勵素志期有實效也戇曰臣之得保喘息至有今日罔非聖恩敢不黽勉早夜圖報涓埃而顧臣年老識蔑竊恐辜負之益深也上曰年今幾何戇曰六十六矣上曰筋力何如戇曰病不離身衰頹莫甚矣上曰卿雖老矣目今激頹風勵流俗無以過卿其須勿辭也上曰明日出宮門路以協陽門爲之出榻敎命退諸臣以次退出
정조 12년
兼都承旨沈豐之坐左承旨李時秀坐右承旨趙衍德坐直左副承旨尹行元坐右副承旨金履正坐直同副承旨李敏輔坐注書金孝建病一員未差假注書李貞運藥院直白慶楷仕直事變假注書金初燮仕
정조 12년
中宮殿藥房口傳問安答曰知道上詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 12년
李敏輔啓曰輪對官來待矣敢啓傳曰後日次來待
정조 12년
備忘記東萊府使金履禧水原府使金魯永下直各長弓一張長箭一部片箭一部筒兒一箇賜給
정조 12년
傳曰趙衍德曰右承旨入侍
정조 12년
以承旨房望傳于李敏輔曰仍
정조 12년
有政吏批判書鄭昌順進參判洪秉纘參議曺允大牌不進同副承旨李敏輔進以許混爲直講金喆淳爲敬陵參奉
정조 12년
金履正以兵曹言啓曰訓鍊院判官宋漢鼎以風痺之症屢年沈痼勢難供職呈狀乞遞病勢旣如是則不可一向虛帶改差何如傳曰允
정조 12년
兵批判書李文源進參判具㢞參議宋瑛病參知柳誼入直右承旨金履正進以李敬養爲分副摠管具敍五爲內禁衛將李晟爲五衛將黃正后爲景福將李書九爲文兼趙光德爲中樞都事李顯宅爲京畿中軍李邦幹爲訓鍊判官僉知單張興彬廣州中軍單崔範星額外內禁衛李遇賞試射入格加資事承傳副司直李祖源
정조 12년
傳于金履正曰坐直承旨入侍
정조 12년
以丁文壽囚單子傳于李時秀曰保放
정조 12년
李敏輔以內醫院官員以都提調意啓曰駝酪粥自十月初一日當爲封進依前例擧行事預爲分付司僕寺之意敢啓傳曰待下敎封進
정조 12년
金履正以御營廳言啓曰今九月二十一日景慕宮展拜時依兵曹啓下節目集春營入直軍五十名領軍把摠申晤入直哨官姜碩璜領赴于訓鍊都監都領陣東營入直軍三十名除出入直把摠金峻岳哨官崔秀崗率領宮大門外把守而竝待標信出用解嚴後還入直間集春營哨官崔佑梁率該哨標下軍七名代直東營哨官方處行代直之意敢啓傳曰知道
정조 12년
金履正以御營廳言啓曰中旬賞試才時鐵箭遠射片箭沒技鳥銃貫三中之類別單書入已有前例矣今此本廳賞試才時鐵箭遠射片箭沒技鳥銃貫三中者依前例別單書入之意敢啓傳曰知道
정조 12년
金履正以守禦廳言啓曰本廳試才時鐵箭遠射鳥銃沒技之類別單書入曾有前例矣今番中旬賞試才時鐵箭遠射鳥鉉沒技人依例別單書入之意敢啓傳曰知道
정조 12년
金履正以守禦廳言啓曰本廳京別破陣及各邑標下軍等中旬賞試才入格者從分數多寡自本廳依例施賞別單書入之意敢啓傳曰知道
정조 12년
金履正以義禁府言啓曰咸鏡道吉州牧竄配罪人趙鎭宅放送事承傳啓下矣趙鎭宅歸葬間給由姑來還配卽爲放送之意敢啓傳曰知道
정조 12년
領議政金致仁箚曰伏以臣於譯院科試事有不勝悚蹙者日昨本院提調變通時有備員開場之敎而新差提調吳載純又爲稱病累次往復終不進去俄頃之間再請變通懼在煩瀆不得已送言二提調金載瓚使之依近例開試卽此做錯已有違於飭勵之聖意追伏聞伊日政院承下敎招致任譯申諭以備員之意云而臣則恾然不知未更稟旨不審之失無所逃誅況今赴試之提調引以爲咎則誤爲指揮罪實在臣惶慓之極短箚自列伏乞聖明竝降威譴以警具僚以安賤心公私幸甚取進止答曰省箚具悉卿懇譯院事毫無可引之端安心視事仍傳曰此批答遣史官傳諭
정조 12년
溫陵令崔昌國疏曰伏以臣窮鄕疏逖躬逢昌辰濫竊科第跡廁周行而才識全昧地處且微祗緣聖造之如天幸蒙甄復於廾載罷散之餘恩踰涯分效蔑涓埃惟其葵藿之丹悃非係官職之高下塵刹之報平素有願而穆穆宸嚴不但覲耿之無路捿捿末僚其奈效忠之無所此政古人所謂官閑而報愈難者俯仰慰恧恒切尸素之懼而已適玆待罪寢卽竊有溯古牒而興感者徊惶慙恧愚衷自激敢干雷霆之威粗效執藝之箴伏乞聖明治臣猥越之罪特軫詢蕘之義勿以人微而廢其言焉嗚呼義理或屈於一時而値諸盛代則必伸凶逆雖容於危時而遭夫明時則必討如曰月之薄蝕終有圓光之復明若大寒之饕虐旋見陽和之回春此天理之常而終古不舛者也噫嘻粵在丙寅惟我中宗大王曆數在躬謳歌咸屬固無待乎群下之翊戴而噫彼朴元宗等三臣憑恃微功眼無天地徒恤爲身之私計罔念毋事之大義煽動危言做出奸謀使我端敬王后受冊翌日蒼黃出宮玉度無瑕空送瑤華之日月桂魄長淪漫悲裳巖之朝暮七十年幽冤莫伸數百歲悲憤益深環東土含生久陷於無毋之域者是誰之罪也先正臣金淨朴祥合辭抗章辭旨激慨凜乎如秋霜烈日扶萬古之綱常而言未見採只功志士之恨暨我英宗大王己未因儒生金台南之陳疏上遵先志俯循群議追復顯冊久屈之坤儀復圓祗奉太室未伸之輿論快從神人胥悅景命申休五十載巍蕩之治安知其不基於此也猗歟盛哉先大王復陵時垂涕下敎曰每想糟糠二字不覺痛心子孫私情已極感傷而雖以義理言之故相臣中琓以三勳之事只爲謀身之計云者可謂忠厚申奎追罪三功臣之說誠然矣爲人臣者豈有請廢國母者乎此等義理不明則後世爲國母者豈不難乎臣伏讀未半不勝飮泣而抑塞矣噫金淨朴祥比三賊於董曹謂之萬世罪人此乃千古直筆而至若申奎之疏斥三凶辭嚴義正縱以難愼之意未垂允兪之音而斥凶徒扶倫彝之聖意溢於絲綸之間使天下萬世有以知三賊之罪不可逭也彼三賊者殺母后之父而立其朝慮有他日之禍曲爲自全之地釀出凶謀使聖母未保關睢之德音錮廢私第幽鬱百年而渠輩則官秩自如侑食廟宇雖有翊戴之微勳而實負廢母之臣罪眞所謂切不掩過者則三賊之於端敬王后劇怨也讎賊也而乃反列食於端敬之廟庭陟降盻蠁之際抑豈無慼慼而不自安者乎思之及此倍切痛惋恨不得手磔三賊以洩輿憤也仍伏念天尊地卑卑高以陳父天母地彝倫以敍彝倫也者撑天地亘古今而不可一日泯者也此箇義理不明於世則人不得爲人國不得爲國豈不大可懼哉坤位廢置專由於三賦之簸弄則徽號旣復之後宜施三凶之誅殛而不但誅殛之不暇反令庭食之晏如王章久屈公議未伸輿憤愈深此實先朝未遑之典而抑亦有待於今日耶惟我聖上光臨九五道冠百王智周庶物淵鑑瀅澈鬼蜮自照其奸狀乾斷赫然魑魅莫逃其隱情天綱克擧罪人咸服而獨於三賤臣尙稽當律之施臣竊慨然也噫三賊萬古之罪人也請罪三賊百世之公議也是豈如臣微末孱官所敢與論而祗緣直守仙寢彌增肅敬之思瞻依象設每激悲憤之懷未暇出位之嫌敢犯瀆擾之誅伏願聖明穆然深思赫然英斷朴元宗成希顔柳順汀三凶追削其官撤去庭食以紓公共之憤俾亂賊有所懲畏則千秋萬世其將永有辭矣抑臣又有所慨歎者伏念建陵必有碑自是國朝常典蓋所以揄揚聖德昭示後世以垂監法於不朽者也肆惟列聖陵寢皆屹龜頭之顯刻雖有未遑處或因疏請而追建或出睿斷而特豎獨於本陵尙今闕焉雖緣復陵未久因循不遑之致而復陵今旣五十年矣禧泰二陵亦皆建牌則伏況本陵元妃也而迄猶未豎玆豈非典禮之爲欠而事體之有損乎於戲偉哉先大王之遵遺志復陵號實是以聖繼聖之盛德大業也今若無誌記休蹟永垂來世則臣恐年代寢遠之後有泯滅無傳之歎矣惟我殿下於揚先之道莫不畢擧繼述之事靡不用極而獨此欠缺之典寔爲臣民之憾臣微沈耿耿敢此附陳伏願聖上亟令有司修擧闕典以光聖孝以副輿望千萬幸甚云云答曰省疏具悉溫陵復位卽先大王盛德偉烈也伊時亦有下敎於廷臣者而三人者之未施黜享之擧聖意似在難愼大抵當黜未黜奚特輿憤之所積菀予亦嘗所耿耿然先朝未遑之典有不敢輕決當問于大臣附陳本陵建碑事先朝已有受敎各陵未及建碑處皆命次第豎立而陵寢數處外姑未擧行其事實委折許令該曹詳考文跡議大臣稟處爾以本陵之官有此條陳其心可取其誠可嘉矣
정조 12년
大司成金載瓚疏曰伏以臣見帶譯院提擧之任而今番譯院試事有萬萬不審之失悚蹙之至靡所容措象譯之設科取人卽係國試堂上之齊會參考自是法典而況日昨本院稟旨之批又有備員進去之敎則臣之未及周思徑先獨行雖緣於試日已迫僚堂有病而跡涉擅便罪關違越揆以邦憲合被重譴臨事而迷不致愼過境而晏然自掩則罪上添罪尤增惶恧玆敢不避煩瀆短章自列伏乞聖明亟降威罰重勘臣罪以昭法紀以安微分焉仍伏念不備考官冒行科試有損國體且關後弊恐不可仍置其榜使科試重典緣臣而壞了也云云答曰省疏具悉卿其勿辭行公
정조 12년
戊申九月二十一日卯時上詣景慕宮展拜入侍時兼都承旨沈豐之左承旨李時秀右承旨趙衍德左副承旨尹行元右副承旨金履正同副承旨李敏輔記事官金孝建假注書白慶楷記事官李相璜金祖淳一提學金鍾秀檢校直提學徐有防李秉模檢校直閣徐鼎修鄭東浚直閣鄭大容待敎尹行任以次隨駕上具翼善冠衮龍袍乘輿出宣化門藥房都提調金熤曰今朝涼氣稍緊伏惟聖體若何上曰一樣矣出協陽門由建陽門出弘化門由逌瞻門詣齋室少頃上出就版位行再拜禮仍詣宮內奉審上曰本宮都提調入來乎豐之曰病未入來云矣上還詣齋室命書傳敎曰本宮提調入侍景慕宮提調尹塾進伏上曰今秋則別無植木之事乎塾曰此非動土之時且樹木旣茂且蔚待明春更植似好矣上出齋室乘輿命書傳敎曰政官牌招開政時秀曰工曹判書吳載純除拜後過三日不爲出肅依定式推考警責仍卽牌招何如上曰依爲之出擧條出逌瞻門入弘化門由建陽門入協陽門由宣化門入內諸臣以次退出
정조 12년
戊申九月二十一日辰時上御重熙堂右承旨入侍時右承旨趙衍德記事官金孝建尹行任金祖淳以次進伏訖上命讀領議政箚子訖命書批答又命書司譯提調金載纘疏批上曰吏批望筒中泰陵參奉望筒改擬以入事分付賤臣承命出傳上曰兵判入來開政事分付命退諸臣以次退出
정조 12년
兼都承旨沈豐之坐直左承旨李時秀坐直右承旨趙衍德坐左副承旨尹行元藥院直右副承旨金履正坐同副承旨李敏輔坐注書金孝建病一員未差假注書李貞運藥院直白慶楷仕直事變假注書金初燮仕
정조 12년
大殿誕日內閣政院玉堂朝廷二品以上六曹堂上奉朝賀單子問安答曰知道王大妃殿惠慶宮中宮殿內閣政院玉堂朝廷二品以上六曹堂上奉朝賀口傳問安答曰知道中宮殿藥房口傳問安答曰知道
정조 12년
傳于李時秀曰右承旨入侍
정조 12년
戊申九月二十二日辰時上御重熙堂右承旨入侍時右承旨徐鼎修記事官金孝建金鳳顯尹行任以次進伏訖上曰北關年事聞甚慘歉而道伯尙未發巡云殊可悶也道伯病勢何如云耶鼎修曰昨逢李在學聞之則病情尙未差可似難從近作行云矣上曰招致備郞以關問發巡日子之意傳于大臣事分付命退諸臣以次退出
정조 12년
兼都承旨沈豐之坐左承旨李時秀緣故出右承旨趙衍德坐直左副承旨尹行元藥院直右副承旨金履正坐直同副承旨李敏輔病注書金孝建病一員未差假注書李貞運藥院直白慶楷仕直事變假注書金初燮仕
정조 12년
李敏輔啓曰今九月二十四日祿都目政事爲之之意敢啓傳曰知道
정조 12년
金履正以禮曹言啓曰今此大殿誕日陳賀諸道所封箋文中咸鏡道南兵使姜五成慶尙道右兵使李延弼以應封官兼別軍職故各爲封箋平安道楚山府使吳穀常朔州府使金燨雖非應封官亦以別軍職封箋矣一體看品捧入之意敢啓傳曰知道
정조 12년
金履正以備邊司言啓曰因摠戎使趙心泰狀啓草記回啓事命下矣卽見其狀本則以爲本廳所管北漢各倉及平倉臨津長山兩鎭餉穀各年停退未捧及戶曹貸去數甚夥多昔之五萬二千餘石今爲二萬七千餘包逐年耗縮誠非細憂今年畿農豐登就其中壬寅丙午兩年停退條九千六十五石零爲先收捧爲辭矣本廳餉穀本自體重各處未捧至於此多當此畿農豐稔之時其所收捧在所不已而今此九千六十餘石分排數亦不至太過依狀請另飭準捧之意敢付何如傳曰允
정조 12년
金履正以禁衛營言啓曰依傳敎捉致本營三牌巡邏牌將別騎衛卓文周京標下軍張壽雄金喆得等嚴問取招則以爲渠等去夜初更量發巡上去時逢着別監與白衣人於鄕校洞口問其夜行曲折則別監出示夜標以製藥事與白衣人同爲急去云故不敢執捉仍卽放送云若不執捉則必無遲滯不去之理卽放之說決是誣罔有標別監初敢執捉末又粧撰納招者極爲駭痛旣有査實嚴治之命當該巡邏將卒等爲先除汰後一竝嚴囚本營待用刑各別嚴棍計料而臣亦有常時不能檢飭之失惶恐待罪之意敢啓傳曰知道勿待罪
정조 12년
戊申九月二十三日申時上御重熙堂右承旨入侍時右承旨趙衍德假注書白慶楷記事官尹行任金祖淳以次進伏訖上曰兵曹判書使之待令可也賤臣承命出傳上曰發遣吏郞馳詣關王廟諸執事淸齋與否摘奸以來賤臣承命出專上曰兵曹判書入侍賤臣承命出與兵曹判書李文源偕入進伏上敎文源曰卿之質實予所深貴者勿以人言小勤其心固守素志可也命退諸臣以次退出
정조 12년
兼都承旨沈豐之藥院直左承旨李時秀坐直右承旨趙衍德坐直左副承旨尹行元坐右副承旨金履正坐同副承旨李敏輔坐注書金孝建仕直一員未差假注書李貞運藥院直事變假注書金初燮仕
정조 12년
傳于李敏輔曰傳香承旨馳詣受香所奉審摘奸以來
정조 12년
傳于趙衍德曰獻官仍佩往來訓將則都提調兼察摠使則守使兼察捕將則前大將李漢泰權察竝牌招聽傳敎或從事官發牌聽傳敎
정조 12년
有政吏批判書鄭昌順進參判洪秉瓚參議曺允大病同副承旨李敏輔進以鄭如淵爲軍器判官朴興福爲厚陵令李榮祚爲內資奉事
정조 12년
兵批判書李文源進參判具㢞參議宋瑛病參知柳誼入直右副承旨金履正進以李潤瑞沈景民爲訓鍊主簿同知單黃正垕僉知三單李魯植黃世中韓景禹副護軍李迪副司勇柳曾模
정조 12년
李敏輔以內醫院都提調提調意啓曰因本院草記批旨內招見其身手如可合內醫加出差下待闕陞實可也事命下矣故醫官柳重臨孫曾模依下敎臣等招見其身手則可合內醫議藥同參鄭忠周汰去代柳曾模差下令該曹依例付軍職冠帶常仕何如傳曰允
정조 12년
李敏輔以戶曹言啓曰故醫官崔始崙丙子年差備待令時恩賜田四結尙未受出矣慶尙道永川郡陳田八十二負淸道郡閑陳田一結五負九束合一結八十七負九束呈狀願受故査問該道打量成冊今已來到依例折給何如傳曰允
정조 12년
刑曹參判柳戇疏曰伏以皇天不佑我宗祊惟我文孝世子奄棄匕鬯居諸不淹祥禫奄過伏惟聖情止慈何以堪抑臣民痛冤彌久彌深仍竊伏念臣言行不孚平素過福合招身殃向來遭罹實非人臣之所忍聞者而臣不能剖腹穴胸以明其赤心冥頑視息縮伏訟愆今至凡年于玆矣獨伏蒙聖明在上無微不燭前後疏啓之批曲賜昭釋末稍薄竄之曲旋命蕩滌拔諸人鬼之關尙逭金木之誅萬死一生何往非恩生死肉骨猶屬例語闔門感泣不知死所只緣有罪未勘進身無路三年庭內之班一未能隨參諸臣之後少洩罔極之痛臣分虧矣人理絶矣又況近年以來亂逆層生榮德二凶實是萬古所無之元惡而未施肆市之律窮天地亘古今開闢以後所未有之極逆大憝接踵而發而只行跪斬之典尙稽适雲之律逆宗之終逭天誅醫媼之竟靳覈斷以致賦帥之潛謀稱兵偉宇之綢繆肆凶卽環東土含生之倫莫不沬血飮泣擧切食肉寢皮之願大小臣工一辭齊憤至于末輿儓下賤竸叫天閽聲討不暇而臣獨罪蟄江外不敢相隨於沐浴之列忍憤茹痛冥烈苟活於溝壑之間有臣如此生不如死千萬不自意聖度天大誤恩荐加中樞寵除逈出格外摠管榮銜便蕃繼下十行絲綸字字恩言雖使臣抆血納供自鳴其冤枉尙何望萬一彷彿於聖旨之曲盡無餘畀以生路噓春華於旣枯之木燃生意於已死之灰也哉臣感激惶隕他不暇顧天牌之下竭蹶趨肅略伸叩謝之忱曾未幾何秋官佐貳之命又下於夢想之外此生此世報答無由不顧傍觀之嗤笑未免一例而承膺臣雖萬萬無似亦是人耳豈不知廉防之至重惶愧之彌切而恩山德海未敢言私殆若不識人間有羞恥事者然臣情到此吁亦慼矣且況小司冠之職爲任甚重有非人人之所可濫叨雖使平人當之猶且難副其責況如臣罪累之踪遽當此不敢當之任則人必曰夫夫也以黨逆名遽敢以滓穢之餘妄治他人云爾則臣雖有百喙將以謝人言而擧顔面少副我殿下委畀之盛意也哉暫膺雖急於伸分祈免實由於量已伏惟殿下天地於臣父母於臣特軫終始曲保之念將臣實兼所帶之職亟賜盡許鐫削勿使復廁於周行臣當歌詠聖德沒齒田野以圖他生結草之報不勝至願臣無任云云答曰省疏具悉卿其勿辭行公
정조 12년
戊申九月二十四日午時上御重熙堂右承旨入侍時右承旨趙衍德記事官金孝建李相璜金祖淳以次進伏訖上曰左承旨入侍賤臣承命出與左承旨李時秀偕入進伏上曰禁營中旬何日爲始云耶時秀曰自二十六日爲始云矣上曰都提擧親往云乎時秀曰都提調躬自監試云矣上曰風雨如此雹災可慮秋收今到何境云耶衍德曰姑未盡收云矣命退諸臣以次退出
정조 12년
戊申九月二十四日未時上御重熙堂左承旨入侍時左承旨李時秀記事官金孝建李相璜金祖淳以次進伏訖上曰政官尙不入來極可駭然申飭開政時秀曰參議懸病判書姑無去來云矣上曰坐直誰也時秀曰臣與右副承旨也命退諸臣以次退出
정조 12년
金履正啓曰備遣司郞廳來言今日賓廳日次而無時急稟定事不得來會云矣敢啓傳曰知道
정조 12년
傳于金履正曰右承旨入侍
정조 12년
以慶尙監司狀啓草溪郡守李廷範罷黜其罪狀令攸司稟處事傳于李時秀曰鄕試亦國試凡有弄奸自有科場之律而況以守宰作此奸謀所當拿致王府嚴訊取服如律勘斷而姑非其時爲先令該府以科場用情之律照勘刑推則待用刑擧行事分付
정조 12년
吏曹口傳政事以尹敬喆爲草溪郡守
정조 12년
金履正以兵曹言啓曰今日開門時具彝錫爲名人持幼學號牌冒着冠服攔入闕中究其行跡極爲叵測擊鼓於咫尺閤門之外者尤萬萬驚心莫重闕門常時不能檢飭致有此無前之擧臣方惶懍待罪而本曹入直郞廳及當該守門將爲先汰去令該府拿問處之具彝錫出付攸司嚴覈得情何如傳曰允卿則勿待罪
정조 12년
金履正啓曰卽者閤門把門武藝廳來言今日開門後有一人具冠服擊鼓於閤門搜見其號牌則卽幼學具彝錫故方結縛以置云冒着冠服已極叵測而閤門至近之地有此擊鼓之擧者尤爲驚駭閽禁之蕩然至於此極臣等之常時不能檢飭誠萬萬惶恐兵曹入直堂郞及當該守門將所當重勘而本院請推之外無他可施之罰何以爲之敢稟傳曰雖曰前銜無職而假着已極駭然在前擊錚則雖於閤外爲之廢錚復鼓之後攔入閤外尤萬萬駭然擊鼓人具彝錫依兵曹草記令攸司推問科罪旣着冠帶則無怪其難辯而況此騎堂豈有歇後於門禁而然然後弊所在不可無飭入直堂上禁推郞官爲先汰去令該府拿問重勘以懲日後
정조 12년
以兵曹參知柳誼禁推傳旨傳于金履正曰不應爲公律勘放
정조 12년
李敏輔以吏曹言啓曰今此宗廟冬享大祭大祝以前校理李尙度塡差而時無職名令該曹口傳付軍職何如傳曰允
정조 12년
李敏輔以吏曹言啓曰京畿監司趙鼎鎭移文內贈諡忠壯公鄭撥延諡來十月初八日定行於麻田地云矣敢啓傳曰知道
정조 12년
金履正以兵曹言啓曰同知中樞府事辛錫箕僉知中樞府事韓錫地朴聖興俱以病伏鄕廬末由上來西樞雖是閑局不可一向虛帶竝今姑改差何如傳曰允
정조 12년
金履正以兵曹言啓曰新除授文臣兼宣傳官李書九方在罷散中而臣矇未覺察備擬受點惶恐待罪原望筒勿施何如傳曰允卿則推考
정조 12년
李時秀以刑曹言啓曰猥濫上言人罪人斗三之孫李養馥各別嚴處事命下矣取考其律文則大典通編訴冤條有曰冒濫上言事理重者杖一百徒三年李養馥依此律原春道平海郡徒三年定配卽爲押送杖則待用杖令配所官擧行之意分付何如傳曰允
정조 12년
金履正以義禁府言啓曰兵曹參知柳誼不應爲公律勘放事命下矣柳誼今方待命卽爲拿囚而以不應爲事理重公律杖八十收贖放送之意敢啓傳曰知道
정조 12년
戊申九月二十五日辰時上御重熙堂右副承旨入侍時右副承旨金履正假注書白慶楷記事官李相璜金祖淳以次進伏訖上命書政院啓辭批答及兵曹草記批答仍敎曰今此兵曹草記中結束色書吏及近伏軍士請罪條雖以不足責之意特命抹去而豈以渠輩之全然無罪耶承旨出去招致渠輩頭目以此意嚴飭以勵日後可也命退承史以次退出
정조 12년
戊申九月二十五日未時上御重熙堂右承旨入侍時右承旨趙衍德記事官金孝建尹行任金祖淳以次進伏訖上命讀慶尙監司狀啓訖仍命書傳敎曰草溪郡守之代口傳擇差待下批明日辭朝命退諸臣以次退出
정조 12년
兼都承旨沈豐之藥院直左承旨李時秀坐右承旨趙衍德坐直左副承旨尹行元坐右副承旨金履正坐同副承旨李敏輔坐直注書金孝建病一員未差假注書李貞運藥直院白慶楷仕直事變假注書金初燮仕
정조 12년
金履正啓曰摠戎使趙心泰以賞試射事鍊戎臺出去矣兼帶左邊捕盜大將所佩命召及大將牌傳令牌來請還納何以爲之敢稟傳曰仍佩往來
정조 12년
傳于李敏輔曰同副承旨入侍
정조 12년
李敏輔以禮曹言啓曰溫陵令崔昌國上疏批旨內本陵建碑事先朝已有受敎各陵未及建碑處皆命次第豎立而陵寢數處外姑未擧行其事實委折許令該曹詳考文蹟議大臣稟處事命下矣依聖敎詳考文蹟議于大臣則領議政臣金致仁以爲陵寢建碑旣有先朝受敎至今遷就特緣於未遑耳顧今寒事漸催日晷甚短待明春稟旨擧行而續續設廳不無弊端三陵碑役一時竝始次第豎建俾無欠闕恐爲得宜伏惟上裁云左議政臣李性源以爲各陵寢建碑之命寔出於先朝追遠之聖孝而三陵之尙未豎建特因未遑別無委折事體至重成命已久令有司相時擧行恐不可已伏惟上裁云右議政臣蔡濟恭以爲先朝受敎亶出於尊奉寢園之孝而有司之臣至今因循三陵尙不豎碑似由於年或値歉財有未逮之故而其爲未安則甚矣然此非一時竝立之事自明年經紀物力費數年次第奉行而若其宜先宜後一經稟旨似爲得當伏惟上裁云領中極府事臣鄭存謙行判中樞府事臣徐命善領敦寧府事臣洪樂性行判中樞府事臣李福源病未收議行判中樞府事臣金熤以爲本陵建碑各陵寢未及建碑處次第豎立旣有先朝成命則尙未擧行似非別般委折特未遑耳恐不可又復因循伏惟上裁云行判中樞府事臣李在協以爲三陵之尙未豎碑特因未遑而然及今經紀次第擧行在所不已伏惟上裁云行判中樞府事臣兪彦鎬以爲溫陵建碑已有先朝成命而特未遑者則及今擧行恐不可已伏惟上裁云謹考臣曹庚寅閏五月謄錄則各陵寢未及豎碑貞陵思陵恭陵順陵溫陵而其時有先東二陵次西三陵次第擧行之敎故五陵設廳之意草記入啓又有待秋擧行之敎而同年九月因特敎貞陵先爲擧行辛卯九月又因特敎思陵立碑而西三陵則至今尙未建豎矣諸大臣之議如此上裁何如傳曰大臣諸議大體純同而或云一時竝始爲可或云經紀財力次第始役爲可卿曹與度支更加商度事勢財力指一入侍稟處可也
정조 12년
趙衍德啓曰禮曹判書李在簡依收議草記批旨來待矣傳曰入侍
정조 12년
傳于趙衍德曰戶曹判書入侍
정조 12년
傳于金履正曰北道年分狀啓戶判就往大臣家一一討議雖至晩暮各錄意見與原狀啓持入宰臣旣經該道使事備堂李在學亦令同往大臣家問議後來待
정조 12년
李敏輔啓曰戶曹判書徐有隣備局堂上李在學依下敎就議大臣後來待矣傳曰入侍
정조 12년
以忠淸道平安道年分狀啓傳于趙衍德曰以草記回啓
정조 12년
金履正以御營廳言啓曰本廳來十月十一月兩朔應立右部左司屬忠淸左道五哨軍兵六百七十名已爲逢點整齊矣十月初一日與前司軍兵替代立番後舊軍放送之意敢啓傳曰知道
정조 12년
金履正以御營廳言啓曰本廳來十二月己酉正月兩朔應立右部中司屬忠淸左道五哨軍兵十一月二十五日京中逢點十二月初一日與左司軍兵當爲替代立番趁期調送事本道監兵使處依前知會之意敢啓傳曰知道
정조 12년
金履正以禁衛營言啓曰本營騎士別武士別騎衛京標下軍兵等賞試才今日設行而風雨一向不止雖欲開場不但有不能各盡其才之患應試軍兵等趁曉待令日已過午不無凁濕致病之慮姑令罷還依下敎待明日設行之意敢啓傳曰知道
정조 12년
金履正以禁衛營言啓曰來十月當七番中部右司屬原春道五哨軍兵逢點實數六百五十二名已爲點閱整齊來十月初一日與內外各處入直將官軍兵等依例替代後舊軍放送之意敢啓傳曰知道
정조 12년
金履正以禁衛營言啓曰來十二月當八番中部後司屬原春道五哨軍兵來十一月二十五日京中逢點依例準二朔立番之意本道監司處預爲知委何如傳曰允
정조 12년
李時秀以刑曹言啓曰因承政院啓辭閤門外擊鼓罪人具彝錫依兵曹草記令攸司推問科罪事命下矣彝錫雖曰前銜旣佩幼學號牌則不可不自臣曹先爲究覈故卽爲開坐推問則所告內渠以前參奉爲先世山訟冒犯此境而號牌則乃是幼學時號牌云咫尺閤外何等嚴肅之地而廢錚復鼓之後有此無前之擧者已萬萬驚駭假着官服幻佩號牌尤極殊常所當更加嚴覈而旣是朝官移義禁府處之何如傳曰允
정조 12년
戊申九月二十六日辰時上御試正閣同副承旨入侍時同副承旨李敏輔假注書白慶楷記事官李相璜金祖淳以次進伏訖上曰他承旨入侍出榻敎賤臣承命出與左承旨李時秀偕入進伏上命讀公事書判付訖命退諸臣以次退出
정조 12년
戊申九月二十六日午時上御重熙堂戶禮判入侍時右承旨趙衍德記事官金孝建尹行任金祖淳戶曹判書徐有隣禮曹判書李在簡以次進伏訖上曰俄於大臣詢問草記有措辭批旨而各陵寢石役之一時竝擧非但財力之難支亦似有紛紜不精之弊故召卿等問之矣在簡曰溫陵建碑事大臣收議批旨有與度支更加商度入侍稟處之命矣西三陵碑役旣有先朝受敎事當一體豎建目今冬節不遠勢將待明春次次設廳擧行而年前弘陵永陵碑石改豎時有不設廳令道臣擧行之例恭俟上裁而至於財力經記等節戶判今方入侍可以仰達矣有隣曰三陵碑役事體莫重何敢以財力贏屈有所仰達而一時營始不無相値之慮依禮判所奏待明春次次擧行恐合事宜矣上曰設都監之弊已自先朝軫念碑閣之役或命戶禮工三曹堂郞董役或命度支專當已例不一年前弘陵碑永陵碑追改追建也其時兵判以監董堂上在京監刻與道伯地方官眼同建閣豎碑今亦依此例勿設都監而碑石則自度支從便經記建閣等事道伯地方官專管前面及陰記當親撰親書令內閣臨時稟旨始役日子從便觀勢擇入不必一時竝擧以爲次次擧行之地先自溫陵待開春擇吉爲之事分付可也出擧條有隣曰日前筵中行司直金華鎭以江界未貿納信蔘價仍留民間作爲年例貿蔘之需事陳達此雖出於目下從便之意而雖數年之間許多錢貨留付民間自不無爲弊之端臣意則終不如捧置官庫每年例貿蔘價米勿爲作錢區劃以此次次計給事甚便當而領相之意亦如此故敢此仰達矣上曰依爲之出擧條命退諸臣以次退出
정조 12년
戊申九月二十六日初更上御重熙堂戶曹判書備局堂上入侍時右承旨趙衍德假注書白慶楷記事官李相璜金祖淳戶曹判書徐有隣備局堂上李在學以次進伏訖有隣曰咸鏡監司李崇祜災實分等及賑穀請劃狀啓有戶判就議諸大臣各錄意見與原狀啓持入之命矣依下敎就議于諸大臣則領議政金致仁以爲北伯分等及所請諸條極其精約分等依狀請許施元還餉交濟各穀分數代捧事鏡城以北內寺奴貢限明秋停退事元軍餉交濟穀從附近參酌移劃事籍單退捧於麥秋後璿源錄以下單子退行於後式年軍兵歲抄及式年應改案者退行於秋成後事交濟久置條經宿里社各其倉捧留事明川以南進捧吏姑停事北關已蒙移配之澤而南關尤甚之次邑京外勿定配所事推奴徵債限明秋防禁事及交濟散在條二衙門當年耗折米限五千石備局句管私賑穀折米限一萬石許劃賑資事本營當年月課及兵營句管各邑月課依已例補賑事本營所在官船稅錢七百兩貿鹽事竝依施空名帖一千張稍過限八百張成送爲宜云左議政李性源以爲北伯年分狀啓極其精約民事之姑不至於目下遑急之狀可以領略比之當初所聞所慮誠爲萬幸所請賑穀折米一萬五千石要當爲皮雜穀四萬石內外南北關飢民之以此穀救活有不敢知而道臣所請必有料量姑先依狀請許施其餘所請諸條件件得當竝許準施恐合事宜云右議政蔡濟恭以爲北伯狀啓所請諸條果皆精約竝依狀辭許施空名帖二百張亦不必靳持一體許施似合事宜云矣上曰三相意見別無參差道伯所請亦甚精的竝依狀請施行仍以此意卽爲行會可也出擧條有隣曰北關使星差遣當否及使與御史間以何品差遣當否依下敎問議于諸大臣則領議政金政仁以爲一道賑事旣已專委道臣則北關之別爲差遣或不無令出多門之慮故當初淺見以不必差遣爲宜矣日前賓對僚相之議多主差遣而利害便否未能的知則亦不敢自信己見以恭俟上裁仰達而如或必爲差遣則前後已例皆是御史使名則出於一次特敎今番亦以御史另擇差遣恐合事宜云左議政李性源以爲巡營之於六鎭不但道里絶遠間以數三峻極之嶺凡係大小關牒往復動費一月饑民賙救當如救焚拯溺不可時日差過故曾於筵席以監賑御史事屢經陳白日前賓對退出後亦有相議於首相者苟得其人些少廚傳之弊有不可顧今亦別無他見以御史另擇差遣恐合事宜云右議政蔡濟恭以爲賑飢一事時日以爭而北關距巡營絶遠列邑往復必有緩不及之歎別遣監賑在所不已故日前賓對已有所仰達者矣至於使與御史當否毋論堂上堂下惟人是擇品秩高下恐不必較計云矣上曰苟益於慰民情奠民居廚傳之弊令多之慮顧何必商量以北關慰諭御史差遣爲定而歲前救活難於歲後云從近發送稍待賑政就緖復命先以此意行會該道使列邑守宰知所警惕各自殫勵可也出擧條命書傳敎曰北道慰諭御史直閣鄭大容差下賫去事目令廟堂參考磨鍊以啓有隣曰領相又有轉奏之事矣上曰何事耶有隣曰溫陵令崔昌國疏批中有擧故儒臣疏辭下敎者而故儒臣則只請南尹崔三相黜享而元不擧三勳恐是未及俯察而有非自下所敢擅改者如有入侍之便警咳爲當云故敢此仰達矣上曰果然云乎有隣曰判府事李在協見疏批覺察送言於領相而領相取考疏軸則果的實故卽者言之於臣矣上曰然則當改下矣命退諸臣以次退出
정조 12년
兼都承旨沈豐之監劑直左承旨李時秀坐右承旨趙衍德坐直左副承旨尹行元監劑直右副承旨金履正坐直同副承旨李敏輔坐注書金孝建病一員未差假注書李貞運藥院直白慶楷仕直事變假注書金初燮仕
정조 12년
傳于趙衍德曰備局有司堂上備堂李在學直閣鄭大容入侍
정조 12년
傳于金履正曰今日印進冊子擧行萬萬駭然入直閣臣推考
정조 12년
李時秀以義禁府言啓曰因刑曹啓辭閤門外擊鼓罪人具彝錫旣是朝官移本府處之事允下矣具彝錫今方待命卽爲拿囚之意敢啓傳曰知道
정조 12년
以具彝錫囚單子傳于李時秀曰考律勘放
정조 12년
李時秀啓曰卽者義禁府都事來言具彝錫考律勘放事命下而判義禁未肅拜次堂例不得擧行云判義禁李命植卽爲牌招何如傳曰許遞政官牌招開政
정조 12년
以吏曹參議曺允大牌不進罷職傳旨傳于李時秀曰只推
정조 12년
有政吏批判書鄭昌順參判洪秉瓚進參議曺允大牌不進同副承旨李敏輔進以韓光會爲判義禁崔時淳爲禮曹佐郞申驥顯爲兵曹佐郞李永錫爲穆陵參奉北道慰諭御史單鄭大容
정조 12년
兵批判書李文源進參判具㢞入直參議宋鍈參知柳誼病右副承旨金履正進以尹得逵爲同知李紳鄭泓爲僉知李鏡邦沈應鎭爲武兼南益福爲部將宋翼孝爲文兼金得範爲守門將同知單李晟副司直李太亨
정조 12년
金履正以吏曹言啓曰全羅道光州居幼學金擇鳴來告以爲其從五代祖贈諡忠壯公金德齡延諡來十月十九日定行於光州地云矣敢啓傳曰知道
정조 12년
李時秀以備邊司言啓曰平安監司金履素災實分等狀啓有草記回啓之命矣取見其狀本則江界等七邑置之尤甚義州等十二邑置之之次平壤等二十三邑置之稍實仍以爲後錄諸條竝請令廟堂稟旨分付矣其一新舊還竝督災民事勢誠多難支之慮尤甚邑鎭及之次邑鎭尤甚面里舊還特許停捧事也其一各邑鎭還穀之流來代捧者昨年因備局關限五年還作本色而今年則黍粟告歉米還之本色畢捧其勢誠難尤甚邑鎭限折半之次邑鎭限三分一以相當穀準折代捧事也其一尤甚邑限明年勿定配所事也其一推奴徵債限明秋防塞事也本道以田多畓少之地今年雨水浹月支離雖幸秋候之調和不至失稔至若邊峽之各穀未免俱損其所分等儘有斟量依狀請施行尤甚邑鎭及之次邑鎭尤甚面里舊還停退事想其民情新舊還竝督之難恐非過語不必靳持特爲許施而面里區別之際虛實易蒙奸僞多端若非守令親執照檢實惠將無以下究以此意嚴飭道臣惕意擧行尤甚邑鎭及之次邑鎭還穀代捧事本道代捧之謬例便成積痼之巨瘼有難容易許施而今此所請旣異於通一道代捧則亦不可一切防塞而分數稍過尤甚邑鎭限三分一之次邑鎭限四分一以相當穀準折許代待明年還作本色尤甚邑勿定配所事及推奴徵債限明秋防塞事竝依狀請施行之意分付何如傳曰允觀於前後狀辭參以分等啓語本道農形槪可領略尤甚邑鎭如不別般周恤別般蠲免民之得免顚連未可必尤甚邑尤甚面里中新還最難捧民戶三分一特許停退自本司將此批旨措辭行會令道伯謄關嚴飭守宰雖一夫一婦有不得其所之患似此守宰自有隨現重繩之道莫曰京師夐越王化未洎苟欲考其勤慢豈無按兼之岐乎目今又安知無衣繡之虒狎其境臨其傍乎各邑守宰雖欲放心其可得乎亦令一體嚴飭向於北伯狀啓亦有回諭者守宰中不堪任者莫如早卽論罷之爲懲他而勵後本道尤甚邑亦奚異是其中不堪任之人須卽狀聞事分付可也
정조 12년
李時秀以備邊司言啓曰忠淸監司洪檍災實分等狀啓有草記回啓之命矣取見其狀本則牙山等八邑置之之次永春等四十六邑置之稍實仍以爲事目災一千七十結外不足災三千三百一結五十負三束特許加劃後錄諸條竝請令廟堂稟旨分付矣其一牙山貢津倉所屬七邑大同與田稅同爲裝載事曾有惠廳行會而難於一時竝督明春則姑令依前擧行事也其一癸未移轉江都米盡是舊逋該府雖以某穀物代劃移文而非可擅便依前仍留待明年擧行事也其一行營軍餉米分俵各邑者遠地轉運民弊不貲姑許仍留待明秋輸納本倉事也其一推奴徵債限明秋防塞事也分等依狀請施行本道今年年事雖不可謂全無災頉而大體論之通一道均豐今此加請災結之至爲三千三百餘結者稍過所料竝與元劃災準四千結許劃以爲酌量分排一一均俵之地牙山貢津倉所屬七邑大同裝發依前擧行事癸卯行會之後一未遵行誠甚未安而稅大同收捧自有先後之別則該道之每以爲請亦出於事勢之不得不然今姑依所請施行江都米依前仍留事本米名色雖在舊逋旣貸不還終涉未安江都事勢亦不可不念沒數輸送雖似爲難舊還分排時此米亦當在收捧之中且其元數不過爲千餘石限折半先爲運納其餘則許令仍留待明年擧行行營軍餉米仍留各該邑事目下民弊雖曰不貲餉穀事體本自嚴重如此登稔之歲又復因循則將無本倉輸納之日決不可更爲許留使之另飭各該邑趁時輸納推奴徵債限明秋防禁事依狀請施行之意分付何如傳曰允江都米事去癸未殆近卅載雖非舊逋寧或見存況代劃一款亦云不敢擅便則到今督捧事勢似難今番則依狀請施行此後代劃則指一知委俾無如前因循之弊可也
정조 12년
金履正以御營廳言啓曰本廳哨官具命德身病甚重勢難察任改差何如傳曰允
정조 12년
李時秀以刑曹言啓曰頃因昌原民人金龍煥擊錚原情判付內所謂鄭泰元段旣稱宰相傔人則其矣所犯之若此明若觀火捉來査實後爲先遠配絶島以懲牟利輩虐民之習爲旀作俑諸漢一體痛治事判下矣鄭泰元及作俑人朴世應等前已下往昌原地故發關該道待捉來擧行事草記蒙允矣鄭泰元朴世應等今纔押來故嚴加査實則鄭泰元招內以爲司圃署求得田土時李光旭爲名者來言曰梁山蔚山等地自訓局出物防堰而吾以本局監官未及作畓之前本局方欲以本錢推出此堰移付本署爲好云故與光旭世應同往蔚山則本府居崔斗河言于光旭世應曰昌原人金國臣求仕錢一千五百兩付置其叔仁大處若以國臣爲物主後此錢假托官錢推出爲好云則光旭世應樂聞其說傳于矣身故果與國臣相約後矣身以該署提調傔人敢生奸計乃以防堰錢一千五百兩國臣貸用不報卽爲推給之意圖出關文下送本道後與世應同往昌原地國臣之叔仁大處圖囑本官勒捧定日果爲的實而作俑人則朴世應李光旭崔斗河外更無他人云朴世應招則與鄭泰元招別無異同矣泰元以牟利無賴之徒圖得關文干囑本官欲徵千萬不當之錢於金仁大處畢竟仁大之致死以至其子之鳴冤則究厥罪狀死無足惜依判下慶尙道巨濟府定配所卽爲押送取考律文則大明律詐欺官私條有曰凡用計詐欺官私以取財物者竝計贜准竊盜論竊盜贜一百二十貫罪止杖一百流三千里朴世應依此律平安道朔州府流三千里定配押送杖則待用刑令配所官擧行李光旭所當一體照勘而曾經僉使又以訓局所納之未及收殺方在該營拘留中分付該營待畢捧移義禁府勘處崔斗河令道臣卽爲推覈後照律重繩何如傳曰允鄭泰元不可徑配作奸委折待用刑嚴刑推覈次姑爲仍囚可也
정조 12년
金履正以義禁府言啓曰時囚罪人具彝錫考律勘放事命下矣具彝錫刑曹啓辭內咫尺閤門外何等肅嚴之地而廢錚復鼓之後有此無前之擧者萬萬驚駭假着官服幻佩號牌尤極殊常而旣是朝官移義禁府處之罪取考律文則大明律宮殿門擅入條有曰擅入宮殿門者杖六十徒一年越訴條有曰若擊登聞鼓申訴而不實者杖一百大典通編戶籍條有曰號牌職役不以實書者杖一百徒三年名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣具彝錫從重論杖一百收贖告身盡行追奪黃海道豐川府安山驛徒三年定配而以刑曹啓辭內辭意具罪目依例發遣府羅將押送配所何如傳曰允如有功議各減一等
정조 12년
備邊司啓目粘連咸鏡道民弊旣已登聞之後不可不釐正自今年一依法典施行何如判付啓三條所請俱有所據卿等回啓亦言其當施竝依回啓施行而其中奴婢一事如是救弊固好矣或有因此一分貽弊之端此責在道伯此意措辭申飭爲良如敎
정조 12년
金履正啓曰今日政新除授判義禁待下批牌招何如傳曰允
정조 12년
戊申九月二十七日辰時上御重熙堂右副承旨入侍時右副承旨趙衍德記事官金孝建尹行任金祖淳以次進伏訖上曰直閣入侍賤臣承命出與直閣鄭大容偕入進伏上曰北關民事不能弛心昨遣有司堂上問議大臣則皆爲送御史慰諭兼監賑事爲宜云故擇差以送與備堂相議下去後擧行節次預爲商量無負特遣之意可也大容曰謹當竭力奉行而才識不逮恐有僨事之慮伏切悚惶矣上曰問於年前監賑使李在學則可知諸邑穀簿數爻民戶多寡十分周詳無使一民一夫有顚連之歎也命退諸臣以次退出
정조 12년
戊申九月二十七日辰時上御誠正閣左承旨入侍時左承旨李時秀假注書白慶楷記事官李相璜金祖淳以次進伏訖上曰同副承旨入侍出榻敎賤臣承命出與同副承旨李敏輔偕入進伏上命書傳敎曰昨聞有司堂上回奏之言領相以三陵碑閣役事之次第始役以致賞典之頻施有近於監屑之慮爲言云此言亦好無論明春明秋令度支拮据三處碑閣財力後以日子何間推擇草記稟旨事分付命退承史以次退出
정조 12년
戊申九月二十七日午時上御誠正閣左承旨與有司堂上直閣入侍時左承旨李時秀假注書白慶楷記事官李相璜金祖淳有司堂上徐有隣李在簡鄭昌順李秉模備局堂上李在學直閣鄭大容以次進伏訖上曰御史賫去事目有可據前例乎有隣曰以癸卯監賑使賫去事目參考添刪爲計矣上曰蠲恤之道欲與卿等相議癸卯已例果已考出否有隣曰其時諸條擧行及北關所下綸音彙成冊子以置矣方待令閣外矣上曰入之賤臣承命持入上曰覽此則誠無加施者矣有隣曰伊時蠲減之聖德至矣更無以加之矣在學曰臣於其時奉命監賑凡係出於民者皆有蠲減之命今何以加之乎上曰爲此事召卿等矣別無更議者賫去事目草戶判往議于領右相家左相則方在中旬試所待入城徐議御史亦往見大臣可也上曰同文彙考果畢印乎昌順曰皆已粧䌙今方進上矣上曰監印廳別單持入可也賤臣承命持入上命書傳敎曰同文彙考今旣印進自此事大交隣文字之公私散逸者得以蒐羅會統且況每式年編次卽金石之典幾百年未遑之事始能修明諸臣校正監印之勞不可無嘉奬校正堂上吏曹判書鄭昌順大豹皮一令賜給前判書洪良浩咸鏡監司李崇祜或有故或外遷俱未見完工竝勿論監印堂上吏曹判書鄭昌順行副司直李在學各半熟馬一匹賜給原春監司李度默兒馬一匹賜給郞廳校書於理成大中已經四品右職調用校正譯官玄啓桓金倫瑞效勞不些竝加資崔杞齡令本衙門草記論賞寫字官計士唱準員役工匠等參考大典通編監印時賞典令該曹分等施賞六十卷巨秩事功速就可知其效勞其中最效勞唱準特爲加資命退諸臣以次退出
정조 12년
兼都承旨沈豐之監直劑左承旨李時秀坐直右承旨趙衍德坐左副承旨尹行元藥院直右副承旨金履正坐直同副承旨李敏輔緣故出注書金孝建病一員未差假注書李貞運藥直院白慶楷仕直事變假注書金初燮仕
정조 12년
趙衍德啓曰有司堂上徐有隣領右相家問議後來待矣傳曰入侍左相家亦當問議有司堂上李秉模亦爲入侍
정조 12년
以慶尙監司啓本昌原良人金達宗擊錚內辭緣査實馳啓事傳于李時秀曰近來國綱雖曰解弛在藩臣道理凡於朝令事當星火擧行猶恐或緩而諸道査啓過限爲事該曹不能據法論罪事之駭然莫此爲甚如是之故諸道擧行之稽忽愈往愈深刑曹當該堂上從當隨現嚴處而過限處未過限處爲先令該曹具別單草記書入該曹之掩置者該房亦卽依例請勘事更爲申飭雖以此査啓言之特敎判下措語諄複該道尤宜惕念而不但遲滯之許久且其査案多有疎漏法外之刑非命之死雖曰摘發取服而旣聞廾二日三字不問前一日用藥與否十一日事亦無皁白此兩端跋辭亦竝拔之此固可駭吏鄕之於守令雖有城化之分因傳敎行査事體何如則一任粧撰之招傳謄封啓而已更無窮覈細究之意者亦萬萬寒心此蓋査官輩捧招時不能盡心之致査官之罪尤爲駭悖渠輩若有嚴畏之心措辭判付豈敢視若尋常乎如許不畏法之類若不嚴處何以懲後然而査事尙多未了三政且當其時故初欲以兩査官卽其地定配姑且參酌此啓本還下送本事未査諸件更以鄭華淳等定査官逐一嚴査於吏鄕等處酷刑器杖及擧措其他事端一一捧遲晩以聞現發之事旣如此此外必多枉死之魂齎菀飮恨者各別究問萬一以塞責彌縫之言經先磨勘而現露於別岐廉査之行則査官等拿致王府嚴加牢囚以待用刑嚴問得情國有法渠輩焉敢容奸乎卽令該曹嚴關該道竝與此啓本星火下送使之星火擧行至於鄭駿釆之罪可勝誅哉渠之人品詐黠特甚之故年前雖已除汰於近侍之職而渠若有人心則其所持身宜別凡弁而居官殘酷恣行不法甚至廾一十一之說旣登於囚供無論事之十分信然其心可知其跡叵測姑不拿覈可謂失刑嚴飭配所官保授處各別囚置若或疎忽新下去地方官當同律一體嚴飭仍令別軍職廳墨名於題名錄
정조 12년
以慶尙監司啓本昌原良人金龍煥擊錚內辭緣査實弛啓事于李時秀曰所謂金國臣之罪無異於殺其叔雖非用意而手犯由我之律烏可免乎國臣生出獄門所謂風化何以修明與京中牟利輩符同作奸特不過緦功之察國臣則分付該道嚴囚營獄以待用刑時處分鄭泰元昨因刑曹草記有牢囚之命而時値藏刑一味牢囚徒有獄老生奸之慮爲先依初下敎發配待用刑捉來嚴刑得情吏鄕諸招之掩諱無異於俄者還下送査啓此啓本亦爲還下送仍令前査官各別窮査待直招封啓萬一如前疎漏査官等當與鄭華淳等同罪亦爲嚴關申飭
정조 12년
吏曹口傳政事以金明遇爲昌原府使
정조 12년
以洪秉益囚單子傳于李時秀曰考律勘放
정조 12년
李敏輔以禮曹言啓曰溫陵令崔昌國上疏批旨內溫陵復位卽先大王盛德偉烈也伊時亦有下敎於廷臣者而三人者之未施黜享之擧聖意似在難愼大抵當黜未黜奚特輿憤之所積菀予嘗所耿耿然先朝未遑之典有不敢輕決當問議于大臣事命下矣依聖敎發遣郞廳問議于大臣則議政府領議政臣金致仁以爲三勳臣黜享之論始自溫陵復位之後幾百年間人心積憤今於公議之復發夫孰有異辭第伏念惟我先大王克擧列朝未遑之禮盛德偉烈更無餘憾而獨於此事終始難愼則聖意所在有可仰見到今輕議無已未安事係重大伏惟上裁云左議政臣李性源以爲崔昌國所論三臣事前後議者辭嚴義正而廟庭從享至重典也三臣以中興元勳與於配食之列已至數百年之久昔當復陵之日豈不照燭三臣之罪而處分不加聖意有在到今追黜實涉重難伏惟上裁云右議政臣蔡濟恭以爲朴元宗成希顔柳順汀三臣之請廢坤殿於受冊之翌日干犯倫常之罪備悉於金凈朴祥兩先正疏論之中臣不必到今架疊而第伏念端敬王后位復中壼尊配太室每當大享之際陟降之靈俯視庭下則所謂配食之三臣以私則戕國舅也以公則廢國母也而尙且晏然猶舊列侍當室則聖后悲菀痛惋之心當如何也雖以三臣者言之仰瞻聖后之儼然在上不違咫尺則其敢安心於尊爵籩豆之間而若固有之如前日之爲乎神理人情本無異同情所不安理豈不然夫以先大王永錫爾類之孝卓絶百王之識溫陵旣復之後此等義理豈無所灼見於淵衷者而徒揭十行之敎未行竝黜之典者似由於撥反之勳宜在追念舊遠之事難以輕議然以臣愚見倫常重勳勞輕以平日勳勞之微掩百代倫常之變古今天下國家未嘗聞如此事矣聖訓曰事死如事生事亡如事存以聖上恭承宗廟之孝仰以體端敬聖后之心則三臣之竝黜庭配必不待廷臣之請然事係莫重典禮聖問之下何取臆對伏惟上裁云領中樞府事臣鄭存謙病未收議行判中樞府事臣徐命善病不收議領敦寧府事臣洪樂性病未獻議行判中樞府事臣李福源病不獻議行判中樞府事臣金熤以爲伏以溫陵復位之後三臣黜享之擧不但義理之所不容已亦係事勢之所不得不然者而應行之典訖今未擧臣抱玆耿耿嘗欲一陳而咨且因循緘默苟度每自循省只訟不忠不誠之罪卽伏見溫陵令崔昌國疏批下者至有議大臣之命臣不勝欽誦讚歎繼之以感涕汍瀾也嗚呼彼三臣者端敬聖母之劇逆也血讎也於赫聖母享于宗廟而使聖母之劇逆血讎庭食於聖母之廟求之義理寧有是也參以事勢行不得矣今或有難之者曰三臣有勳勞於王家以其勳而庭享矣今若黜其享其於勳勞何是有大不然者勳勞自勳勞罪惡自罪惡何可以翊戴之小勳勞掩其廢國母之大罪惡耶又或曰庭享重典也年代已久矣在先朝未行之事今不可輕議嗚呼是何言也溫陵復位實莫重莫大至難至愼之擧而先大王體聖祖遺意斷而行之於數百年之後使東土一域彝倫復敘義理復明至於三臣黜享卽復位後次第節目間事則尙可以重典也久遠也而留難於其間耶況乎先大王聖敎有曰故相所謂三勳事爲謀身計可謂忠厚申奎追罪三臣之說誠然矣聖意所在可以仰揣於辭令之間此事之未卽擧行特未遑耳今殿下追先朝未卒之志行先朝未遑之典則是眞前聖後聖其揆一也豈不誠于湯有光也哉微衷所激語涉煩蔓惶悚無地伏惟上裁云行判中樞府事臣李在協以爲溫陵復位之初廷議或及於三臣黜享而終始難愼聖意必有所在今於五十年後以臣膚淺之見不敢妄有臆對伏惟上裁云行判中樞府事臣兪彦鎬以爲三臣黜享之論其來已久及夫聖后復位祔廟之後事面尤別公議愈峻今此陵官之疏陳可謂不易之正論而旣是數百年未遑之典亦係先王朝靳持之事惟在博詢而裁處俾有以明義理而伸輿情焉云矣諸大臣之議如此上裁何如傳曰三人者之罪可謂難掩國乘載焉野史傳之大夫國人之所共知知之者無不咨嗟慨惋以撤黜之尙遲爲闕典欠事人情所同公議可見然今玆遍詢之命不獨難於獨斷別有深量而熟講者先大王己未下敎大體統指溫陵復位當否也至於三人事元無明的之聖敎間因故相李宗城筵奏雖有上下酬酢當黜二字亦未嘗槪及於聖意於此十分難愼庶可以仰認今又取考政院日記先朝下敎若曰存勳名去配食此半上落下議於昔時則可矣今時則不可況於復位之後三臣者不過庭食而已怵然之心宜在三臣高高在上有何怵焉又敎以聖后弘量懿德豈區區於此等事乎在嗣王之道重中興之業體弘懿之德可謂繼述也聖謨洋洋昭在記注及今奉覽之後始敢自信前見早知有此敎豈必收議乎三臣黜享一款今無可論此草記置之可也
정조 12년
李時秀以義禁府言啓曰時囚罪人洪秉益考律勘放事命下矣洪秉益忠淸監司洪檍狀啓據戶曹粘目內今番扶安稅船裝載者雖是都監船隻以有限上納拖至六月晦間不載他船必待此船者極涉駭然至於濫載一款四十餘石雖曰不多過千石則一般道臣結辭又以船隻不完爲言則以此以彼不可無罪當該守令拿問處之罪取考律文則大典通編漕轉條有曰發船過限守令奪告身實載以一千石爲限過數守令論罪大明律制書有違條有曰凡奉制書有所施行而違者杖一百不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰犯私罪杖一百告身盡行追奪雜令條有曰王府決杖者代以金贖云矣洪秉益從重論杖一百收贖告身盡行追奪放送何如傳曰允如有功議各減一等
정조 12년
李時秀以義禁府言啓曰具彝錫杖一百收贖告身盡行追奪黃海道豐川府安山驛徒三年定配事照律草記批旨內如有功議各減一等事命下矣具彝錫七代祖宬扈聖功臣陵安府院君八寸親云功議各減一等杖八十收贖徒二年定配之意敢啓傳曰知道